Kjæsdalen

Kjæsdalen er et et lavt eid som går i retning sørvest-nordøst mellom bygda Kjæs ved Porsangen i vest og Lille-Porsangen, en arm av Laksefjorden, i øst. Eidet danner et markant dalføre gjennom det omkringliggende viddeplatået. Avstanden fra Kjæs til Lille-Porsangen er 14 kilometer og høyeste punkt på eidet er ca. 55 meter over havet ved Eidevannan.

Kjæsdalen er U-formet og har et dypt morenedekke. Dalbunnen er meget flat med store og vidstrakte myrer. Gjennom dalen renner Lille-Porsangerelva og sideelva Fauskeelva mot øst og Kjæselva mot vest. Elvene har liten høydegradient og meanderer gjennom myrområdene.

Fylkesvei 8060 går gjennom hele dalen og en kraftlinje går parallelt med veien. Eneste faste bosetning er i bygda Kjæs. Ellers er det noe hyttebebyggelse ved Kjæs og også ved Lille-Porsangen.

Referanser 

Eid i Norge
Daler i Finnmark
Porsangers geografi
Lebesbys geografi